钦定古今图书集成/明伦汇编/氏族典/第207卷 > 《廖用贤尚友录》 > 曹操
## 钦定古今图书集成/明伦汇编/氏族典/第207卷 > 《廖用贤尚友录》 > 曹操

按《魏志武帝本纪》，“太祖武皇帝，沛国谯人也，姓曹，讳
操，字孟德，汉相国参之后。桓帝世，曹腾为中常侍，封
侯。养子嵩嗣，官至太尉。嵩生太祖，太祖少机警，有权
数。年二十，举孝廉为郎，除洛阳北部尉，迁顿丘令，征
拜议郎。光和末，黄巾起，拜骑都尉，讨颍川贼，迁为济
南相。久之，征还为东郡太守，不就，称疾归乡里。董卓”
废立，太祖散家财，合义兵以诛卓。初平二年，袁绍表
太祖为东郡太守。三年，鲍信迎太祖领兖州牧。兴平
二年，天子拜太祖兖州牧。建安元年，天子拜太祖建
德将军，迁镇东将军，封费亭侯。太祖至洛阳，卫京都，
天子假太祖节钺，录尚书事。洛阳残破，董昭等劝太
祖都许。九月，车驾出轘辕而东，以太祖为大将军，封
武平侯。以大将军让绍，拜司空，行车骑将军。九年领
冀州牧，十三年为丞相。十八年，天子使御史大夫郗
虑持节策命公为“魏公”，加九锡。二十一年，进爵为王。
二十五年春正月，崩于洛阳，年六十六，谥曰“武王。”